BYD Dolphin bliver både billigere og bedre

BYD har trykket på opdateringsknappen for sin populære elbil, BYD Dolphin – og resultatet er noget, danske bilkøbere kan glæde sig over. Den nye udgave kommer med mere udstyr, hurtigere opladning og en lavere pris. Faktisk er prisen skåret med op til 25.000 kroner.

Den nye Dolphin fås fortsat i to udstyrsvarianter: Comfort og Design. Indstigningsmodellen Comfort koster nu 214.995 kroner, mens topmodellen Design lander på 224.995 kroner – begge væsentligt billigere end tidligere.

Selv den billigste udgave byder nu på luksusdetaljer som varme i rattet, regnsensor, opvarmede sæder i kunstlæder og adaptiv fartpilot. Også teknikken har fået et løft: den maksimale DC-ladeeffekt er hævet til 110 kW, hvilket betyder hurtigere opladning på farten.

Kabinevarmen er desuden gjort mere effektiv med et nyt 3 kW varmeelement, som skal gøre Dolphin bedre rustet til danske vinterdage.

Komfort og udstyr i særklasse

I Design-udgaven får man oveni hatten ventilerede forsæder, trådløs mobilopladning, panoramaglastag og mørktonede ruder. BYD lover, at Dolphin Design leverer premium-følelse til en pris, hvor konkurrenterne får svært ved at følge med.

Standardlisten er stadig imponerende lang. Her finder man blandt andet en 12,8-tommers roterbar skærm med trådløs Apple CarPlay og Android Auto, 360 graders kamera, skiltegenkendelse og V2L-funktion, så bilen kan dele strøm med f.eks. en kaffemaskine på campingturen.

Samme rækkevidde – hurtigere opladning

Rækkevidden er fortsat op til 427 kilometer (WLTP), og en hurtigladning fra 30 til 80 procent (bemærk, der er angivet 30-80 i stedet for de sædvanlige 10-80 procent) tager 29 minutter. Hvad den fortsat ikke har, er mulighed for at forvarme batteriet inden opladning.

Som altid dækker BYD bilen i 6 år eller 150.000 km, mens batteriet har 8 års garanti – eller op til 200.000 km.

LÆS OGSÅ: Test af BYD Dolphin.

BYD Dolphin bliver både billigere og bedre